
SUĠĠERIMENTI
Il-Kumitat għall-Affarijiet Legali jistieden lill-Kumitat għal-Libertajiet Ċivili, il-Ġustizzja u l-Intern, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
Ġenerali
1.	Ifakkar li l-istruttura legali tal-Unjoni hija bbażata fuq il-premessa fundamentali li kull Stat Membru jaqsam mal-Istati Membri l-oħra kollha sett ta’ valuri komuni li fuqhom hija msejsa l-UE, kif iddikjarat fl-Artikolu 2 tat-Trattat dwar l-Unjoni Ewropea[footnoteRef:1]; ifakkar ukoll li l-istat tad-dritt, kif minqux fil-liġi primarja tal-UE u definit aktar fil-ġurisprudenza tal-Qorti tal-Ġustizzja tal-Unjoni Ewropea (QĠUE), huwa simili għad-demokrazija u d-drittijiet fundamentali; ifakkar li l-istat tad-dritt u l-ordni internazzjonali bbażata fuq ir-regoli huma essenzjali għall-ġlieda kontra t-tixrid ta’ reġimi awtoritarji u l-ksur tad-dritt internazzjonali u jgħinu biex jiġu kkonsolidati l-istrutturi demokratiċi u jiġu mħarsa d-drittijiet tal-bniedem; jisħaq li kwalunkwe rigress tal-istat tad-dritt, li huwa bbażat fuq is-separazzjoni u l-ibbilanċjar tas-setgħat, fi kwalunkwe Stat Membru partikolari jaffettwa b’mod sinifikanti l-ispazju komuni tal-libertà, is-sigurtà u l-ġustizzja, kif ukoll il-fiduċja reċiproka u r-rikonoxximent reċiproku bħala l-prinċipji ewlenin tad-dritt tal-UE f’dan il-qasam[footnoteRef:2]; [1:  Ara l-Opinjoni 2/2013 tal-Qorti tal-Ġustizzja tal-Unjoni Ewropea (Seduta Plenarja) tat-18 ta’ Diċembru 2014, ECLI:UE:C:2014:2454, il-paragrafu 168.]  [2:  Ibid., il-paragrafu 191.] 

2.	Jilqa’ r-raba’ Rapport dwar l-Istat tad-Dritt (“ir-Rapport”) tal-Kummissjoni u jqis li r-rieżami perjodiku tal-istat tad-dritt huwa għodda ta’ monitoraġġ essenzjali; jisħaq, f’dan il-kuntest, fuq l-importanza li l-Kummissjoni tuża kriterji ċari u oġġettivi meta tipprovdi l-valutazzjoni tagħha, biex b’hekk jiġu evitati allegazzjonijiet ta’ trattament mhux ugwali tal-Istati Membri jew l-użu ta’ data selettiva biss; jilqa’, f’dan ir-rigward, l-approċċ tal-Kummissjoni li tirċievi l-kontribut tal-Istati Membri, u b’hekk trawwem djalogu komuni; jilqa’ l-klassifikazzjoni l-ġdida adottata mill-Kummissjoni fir-rigward tal-kejl tal-progress fuq rakkomandazzjonijiet tal-passat, f’erba’ kategoriji: (a) l-ebda progress, (b) xi progress, (c) progress sinifikanti, u (d) implimentazzjoni sħiħa; fid-dawl tal-problemi li jinvolvi l-ġbir ta’ data statistika mill-Istati Membri, jirrimarka l-utilità tal-għodod tal-Kunsill tal-Ewropa bħar-rapporti tal-Kummissjoni Ewropea għall-Effikaċja tal-Ġustizzja (CEPEJ)[footnoteRef:3] tal-Kunsill tal-Ewropa, biex b’hekk tinħoloq, kemm jista’ jkun, konverġenza bejn l-inputs tad-data differenti; [3:  Ċikli tal-evalwazzjoni tas-CEPEJ.] 

Ġustizzja
3.	Jirrikonoxxi l-importanza mogħtija lis-sistemi ġudizzjarji permezz tar-rapportar dwar l-istat tad-dritt, b’mod partikolari fir-rigward tal-legalità, l-indipendenza u l-imparzjalità tal-imħallfin u l-ħatriet, il-promozzjonijiet, is-sensji u d-deċiżjonijiet ġudizzjarji; jirrikonoxxi li ma teżisti l-ebda sistema komuni tal-UE għan-nomina tal-imħallfin; ifakkar, madankollu, li l-Istati Membri kollha jeħtieġ li jaderixxu mal-istandards minimi tal-Kunsill tal-Ewropa[footnoteRef:4] u tal-QĠUE[footnoteRef:5]; jisħaq, f’dan il-kuntest, fuq l-importanza ta’ kunsilli indipendenti tal-ġudikatura, li jridu jkunu magħmula minn maġġoranza sostanzjali ta’ mħallfin eletti mill-pari tagħhom u mogħtija s-setgħa b’awtorità sostanzjali fuq l-għażla, l-avvanz u l-proċeduri dixxiplinari fir-rigward tal-imħallfin; jiddispjaċih ħafna li mhux l-Istati Membri kollha ssodisfaw bis-sħiħ l-obbligi tagħhom f’dan ir-rigward; jiddeplora l-effett devastanti li dan għandu fuq l-indipendenza u l-integrità tas-sistemi ġudizzjarji tagħhom; [4:  Briefing — “Council of Europe standards on judicial independence” (“L-istandards tal-Kunsill tal-Ewropa dwar l-indipendenza ġudizzjarja”), Parlament Ewropew, Direttorat Ġenerali għas-Servizzi ta’ Riċerka Parlamentari, 25 ta’ Mejju 2021.]  [5:  Pereżempju, is-Sentenza tal-Qorti tal-Ġustizzja (Awla Manja) tas-27 ta’ Frar 2018 fil-Kawża C-64/16, Associação Sindical dos Juízes Portugueses vs Tribunal de Contas, ECLI:EU:C:2018:117, jew is-Sentenza tal-Qorti tal-Ġustizzja (Awla Manja) tad-19 ta’ Novembru 2019, A.K. vs Krajowa Rada Sądownictwa, Kawżi Magħquda C-585/18, C-624/18 u C-625/18, ECLI:EU:C:2019:982. Ara wkoll il-Briefing – “European Court of Justice case law on judicial independence” (“Il-ġurisprudenza tal-Qorti Ewropea tal-Ġustizzja dwar l-indipendenza ġudizzjarja”), Parlament Ewropew. Direttorat Ġenerali għas-Servizzi ta’ Riċerka Parlamentari, 19 ta’ Lulju 2021.] 

4.	Jirrikonoxxi li kważi żewġ terzi tar-rakkomandazzjonijiet maħruġa fl-2022 relatati ma’ riformi importanti ġew segwiti sa ċertu punt; jinsab imħasseb, madankollu, dwar l-għadd ta’ kwistjonijiet identifikati fir-rapporti preċedenti dwar l-istat tad-dritt li għadhom ma ġewx indirizzati; iħeġġeġ lill-Kummissjoni tippersisti fil-monitoraġġ diliġenti tagħha tal-oqfsa legali tal-Istati Membri sabiex tivvaluta l-allinjament tagħhom mar-rakkomandazzjonijiet imsemmija hawn fuq, u jistieden ukoll lill-Kummissjoni ssir aktar insistenti dwar l-implimentazzjoni ta’ dawn ir-riformi kritiċi f’każijiet fejn is-sistemi tal-Istati Membri ma jissodisfawx l-istandards preskritti; jistieden lill-Kummissjoni tieħu passi ulterjuri biex tindirizza bis-sħiħ ir-rakkomandazzjonijiet li saru mill-Parlament fir-riżoluzzjonijiet preċedenti tiegħu;
5.	Jilqa’ l-appoġġ kontinwu li jingħata lill-partijiet ikkonċernati rilevanti permezz ta’ programmi ddedikati, bħall-Programm dwar iċ-Ċittadini, l-Ugwaljanza, id-Drittijiet u l-Valuri; jilqa’ l-finanzjament permezz tal-Programm dwar il-Ġustizzja biex jappoġġja l-kooperazzjoni ġudizzjarja fi kwistjonijiet ċivili u kriminali u biex jikkontribwixxi għall-iżvilupp ulterjuri tal-ġustizzja Ewropea, li jinvolvi t-tisħiħ tad-demokrazija, l-istat tad-dritt u d-drittijiet fundamentali;
6.	Iħeġġeġ lill-Kummissjoni tinvesti aktar fis-sensibilizzazzjoni dwar il-valuri tal-Unjoni u l-għodod applikabbli, inkluż ir-rapport annwali, speċjalment f’pajjiżi fejn hemm tħassib serju;
7.	Jirrikonoxxi li fl-aħħar rapport jidher ċertu livell ta’ progress f’għadd ta’ Stati Membri differenti fir-rigward tal-indipendenza ġudizzjarja; jilqa’, f’dan ir-rigward, iż-żamma tal-fondi tal-UE, jekk ikun meħtieġ, fl-ambitu tal-mekkaniżmu ta’ kondizzjonalità[footnoteRef:6], kif ikkonfermat mill-QĠUE[footnoteRef:7], jew fl-ambitu tal-Faċilità għall-Irkupru u r-Reżiljenza[footnoteRef:8]; jirrimarka, madankollu, li l-ksur tal-indipendenza ġudizzjarja għadu ta’ tħassib f’xi Stati Membri, bħall-proċeduri dixxiplinari li għaddejjin kontra l-imħallfin minħabba l-kontenut tad-deċiżjonijiet tagħhom, il-problemi rigward il-kompożizzjoni tal-kunsilli tal-ġudikatura u rigward il-kompożizzjoni tal-ogħla qrati nazzjonali fid-dawl tal-prinċipju ta’ qorti stabbilita bil-liġi, eċċ.; [6:  Ir-Regolament (UE, Euratom) 2020/2092 tal-Parlament Ewropew u tal-Kunsill tas-16 ta’ Diċembru 2020 dwar reġim ġenerali ta’ kondizzjonalità għall-protezzjoni tal-baġit tal-Unjoni (ĠU L 433 I, 22.12.2020, p. 1).]  [7:  Ara s-sentenza tal-Qorti tal-Ġustizzja (Seduta Plenarja) tas-16 ta’ Frar 2022, l-Ungerija vs il-Parlament Ewropew u l-Kunsill tal-Unjoni Ewropea, C-156/21, ECLI:EU:C:2022:97 u s-sentenza tal-Qorti tal-Ġustizzja (Seduta Plenarja) tas-16 ta’ Frar 2022, il-Polonja vs il-Parlament Ewropew u l-Kunsill tal-Unjoni Ewropea, C-157/21, ECLI:EU:C:2022:98.]  [8:  Ir-Regolament (UE) 2012/241 tal-Parlament Ewropew u tal-Kunsill tat-12 ta’ Frar 2021 li jistabbilixxi l-Faċilità għall-Irkupru u r-Reżiljenza (ĠU L 57, 18.2.2021, p. 17).] 

8.	Ifakkar li sistema ġudizzjarja effiċjenti u ġusta li tiżgura aċċess għall-ġustizzja għal kulħadd tirrikjedi baġit u finanzjament xierqa tal-korpi ġudizzjarji; jiddispjaċih li r-rapport għadu jiżvela l-eżistenza ta’ nuqqasijiet serji f’dan ir-rigward, li b’mod speċifiku jidher li jfixklu l-aġġudikazzjoni ta’ każijiet ta’ korruzzjoni ta’ profil għoli; jisħaq, madankollu, li għajnuna legali u rimedji suffiċjenti għandhom ikunu disponibbli wkoll għaċ-ċittadini; jistieden, f’dan il-kuntest, lill-Kummissjoni biex fir-rapport li jmiss dwar l-istat tad-dritt tinkludi valutazzjonijiet tal-applikazzjoni tal-acquis tal-UE dwar l-għajnuna legali fi kwistjonijiet ċivili u kriminali, bħad-Direttiva tal-Kunsill 2003/8/KE tas-27 ta’ Jannar 2023 biex ittejjeb l-aċċess għal ġustizzja f’tilwimiet bejn il-konfini billi tistabbilixxi regoli komuni minimi konnessi ma’ għajnuna legali għal tilwimiet bħal dawn[footnoteRef:9], peress li l-ġurisprudenza tal-QĠUE tiżvela li għad hemm mistoqsijiet dwar l-interpretazzjoni tagħha; [9:  ĠU L 26, 31.1.2003, p. 41 u r-rettifika tiegħu (ĠU L 32, 7.2.2003, p. 15).] 

9.	Ifakkar li anke s-servizzi ta’ prosekuzzjoni, irrispettivament mill-pożizzjoni tagħhom fis-sistema nazzjonali tad-diviżjoni tas-setgħat bejn tliet fergħat tal-gvern, għandhom ikunu indipendenti minn pressjoni politika mhux xierqa; jinnota li nkiseb ċertu livell ta’ progress f’xi Stati Membri; jiddispjaċih, madankollu, li għadhom jeżistu sistemi fejn il-gvern jista’ joħroġ deċiżjonijiet vinkolanti għall-prosekuturi f’każijiet partikolari, fejn il-mandat huwa marbut ma’ proċess politiku, jew fejn il-funzjonijiet ta’ ministru u prosekutur ġenerali huma kombinati, u b’hekk jippermettu influwenza politika mhux xierqa u joħolqu problemi fir-rigward tar-rikonoxximent reċiproku[footnoteRef:10]; [10:  Pereżempju, l-Opinjoni Nru 9 tas-17 ta’ Diċembru 2014 tal-Kunsill Konsultattiv ta’ Prosekuturi Ewropej dwar in-normi u l-prinċipji Ewropej li jikkonċernaw il-prosekuturi.] 

10.	Jissottolinja, b’mod partikolari, li l-kwistjoni tar-“revolving doors” mhijiex limitata biss għal tħassib dwar ex ministri li jgħaddu minn tranżitu għas-settur privat wara l-mandat tagħhom f’kariga pubblika, iżda testendi għal sitwazzjonijiet fejn individwi jistgħu jassumu rwoli kritiċi fi ħdan il-ġudikatura jew l-uffiċċju tal-prosekutur immedjatament wara s-servizz tagħhom bħala ministri jew affiljazzjoni ma’ partit politiku;
11.	Jistieden lill-Kummissjoni tqis kif xieraq tali eżempji fir-rapporti li ġejjin tagħha li jindirizzaw l-istat tad-dritt fl-Unjoni Ewropea; iħeġġeġ lill-Kummissjoni titlob bil-qawwa lill-Istati Membri biex joqogħdu lura minn dawn il-prattiki, speċifikament, billi jimplimentaw dispożizzjonijiet legali li jipprevjenu b’mod attiv lil ex ministri u personalitajiet politiċi ta’ livell għoli milli jassumu pożizzjonijiet ta’ tmexxija fi ħdan il-qrati superjuri tal-ġustizzja jew l-uffiċċju tal-prosekutur, u b’hekk jissalvagwardjaw l-indipendenza u l-integrità ta’ dawn l-istituzzjonijiet vitali;
Ġlieda kontra l-korruzzjoni
12.	Ifakkar li l-ġlieda kontra l-korruzzjoni hija essenzjali biex jinżamm l-istat tad-dritt u biex tinżamm u titrawwem il-fiduċja taċ-ċittadini fl-istituzzjonijiet pubbliċi; ifakkar, barra minn hekk, li biex tkun effettiva, din tirrikjedi qafas legali u amministrattiv robust kontra l-korruzzjoni bbażat fuq l-integrità, it-trasparenza u l-obbligu ta’ rendikont, b’mod partikolari fil-ħajja pubblika, filwaqt li jenfasizza l-iżvelar tad-dikjarazzjonijiet ta’ interess u l-protezzjoni tal-informaturi fejn applikabbli;
13.	Jiddikjara li l-korruzzjoni hija theddida li tista’ teqred id-demokraziji u ddgħajjef il-fiduċja taċ-ċittadini fl-istituzzjonijiet, u għandha tiġi miġġielda fil-forom kollha tagħha; jirrimarka li l-korruzzjoni hija l-aktar triq komuni li permezz tagħha l-kriminalità organizzata tinfiltra u tikkontrolla l-ekonomija; jinsab imħasseb li l-aħħar Rapport ma juri l-ebda progress jew progress bil-mod ħafna biss fir-rigward tal-miżuri ta’ prevenzjoni kontra l-korruzzjoni f’diversi Stati Membri; jinsab imħasseb ħafna dwar in-nuqqas ta’ rieda mid-detenturi ta’ karigi pubbliċi u uffiċjali għolja biex jistabbilixxu reġistri ta’ lobbisti, reġistri ta’ trasparenza u sistemi xierqa ta’ dikjarazzjonijiet tal-assi, kif ukoll dwar in-nuqqas ta’ rieda politika li jiġu introdotti regoli stretti fi ħdan il-politiki ta’ “revolving doors”; jenfasizza, f’dan il-kuntest, l-importanza ta’ proċedura leġiżlattiva trasparenti b’aċċess wiesa’ għad-dokumenti, u regoli biex jiġi żgurat l-ogħla livell ta’ trasparenza u obbligu ta’ rendikont fl-amministrazzjonijiet pubbliċi u t-teħid ta’ deċiżjonijiet pubbliċi bil-għan li tiġi evitata l-korruzzjoni[footnoteRef:11]; [11:  Ara, f’dan il-kuntest, l-Artikolu 3 tal-proposta għal direttiva tal-Parlament Ewropew u tal-Kunsill tat-3 ta’ Mejju 2023 dwar il-ġlieda kontra l-korruzzjoni, li tissostitwixxi d-Deċiżjoni Kwadru tal-Kunsill 2003/568/JHA u l-Konvenzjoni dwar il-ġlieda kontra l-korruzzjoni li tinvolvi uffiċjali tal-Komunitajiet Ewropej jew uffiċjali tal-Istati Membri tal-Unjoni Ewropea u li temenda d-Direttiva (UE) 2017/1371 tal-Parlament Ewropew u tal-Kunsill (COM(2023)0234).] 

14.	Jitlob ukoll, f’dan il-kuntest, lill-istituzzjonijiet kollha tal-UE biex jaderixxu mal-ogħla standards possibbli bil-għan li tiġi evitata l-korruzzjoni, bħal, fost l-oħrajn, il-ħolqien ta’ Korp tal-Etika tal-UE effettiv, l-applikazzjoni sħiħa tar-Regolament 1049/2001[footnoteRef:12] dwar l-aċċess pubbliku għad-dokumenti, u l-applikazzjoni sħiħa tal-prinċipju tal-kondizzjonalità fir-rigward tar-Reġistru ta’ Trasparenza tal-UE; jistieden lill-Istati Membri jippruvaw jilħqu ftehim malajr kemm jista’ jkun dwar id-direttiva proposta dwar il-ġlieda kontra l-korruzzjoni bil-għan li jiġi stabbilit qafas komuni u omoġenju ta’ kodiċijiet ta’ kondotta, standards li jipprevjenu l-kunflitti ta’ interess u regoli li jiżguraw it-trasparenza tal-proċeduri; [12:  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).] 

15.	Jirrikonoxxi ż-żieda sostanzjali f’dawn l-aħħar snin fl-importanza kwantitattiva tal-fondi allokati mill-Unjoni Ewropea, inklużi l-fondi NextGenerationEU; jirrikonoxxi li, b’riżultat ta’ dan, il-preżenza tad-dispożizzjonijiet legali fil-leġiżlazzjoni tal-Istati Membri mfassla biex tipprevjeni l-użu ħażin ta’ dawn il-fondi assumiet l-akbar importanza;
16.	Ifakkar li l-ebda settur ma huwa sikur mir-riskju ta’ korruzzjoni, inklużi dawk li jimmaniġġjaw fondi pubbliċi sinifikanti jew li għandhom aċċess għal infrastrutturi u servizzi kritiċi, bħall-kura tas-saħħa u l-kostruzzjoni; jenfasizza li l-gruppi tal-kriminalità organizzata għandhom rwol dejjem aktar importanti f’attivitajiet li jinkludu l-iffalsifikar, il-piraterija u l-ksur tad-drittijiet tal-proprjetà intellettwali, u li żdiedu sostanzjalment fl-ambjent diġitali; ifakkar li l-gruppi kriminali involuti f’dawn l-attivitajiet illegali spiss jużaw il-profitti biex jiffinanzjaw attivitajiet illegali oħra;
17.	Jistieden lill-Kummissjoni, bħala parti mir-rapporti li jmiss tagħha dwar l-istat tad-dritt, tinkorpora evalwazzjoni tal-evoluzzjoni tal-leġiżlazzjoni tal-Istati Membri f’dawn l-aħħar snin b’rabta mas-sorveljanza tal-użu xieraq tal-fondi pubbliċi, kif ukoll il-mekkaniżmi legali fis-seħħ biex tindirizza kwalunkwe użu mhux xieraq tal-fondi pubbliċi;
18.	Ifakkar fl-appoġġ qawwi tal-Parlament għall-istabbiliment tal-Uffiċċju tal-Prosekutur Pubbliku Ewropew (UPPE); jirrikonoxxi r-rwol importanti tal-UPPE bħala korp indipendenti tal-UE fl-investigazzjoni, il-prosekuzzjoni u t-tressiq quddiem il-ġustizzja ta’ reati li jaffettwaw l-interessi finanzjarji tal-Unjoni; jenfasizza li minn meta beda l-operazzjonijiet tiegħu fl-1 ta’ Ġunju 2021, l-UPPE rreġistra aktar minn 4 000 rapport dwar kriminalità minn Stati Membri parteċipanti tal-UE u minn partijiet privati u nfetħu aktar minn 929 investigazzjoni (sa Ġunju 2022);
19.	Iħeġġeġ lill-Kummissjoni, barra minn hekk, biex f’każijiet fejn il-livell ta’ salvagwardji għall-fondi pubbliċi jinstab li tbaxxa, minnufih tidħol f’kuntatt mal-Istat Membru jew l-Istati Membri affettwati, filwaqt li titlob l-implimentazzjoni rapida tal-miżuri meħtieġa biex din is-sitwazzjoni tiġi rettifikata;
Soċjetà ċivili
20.	Ifakkar fir-riżoluzzjoni tiegħu tal-11 ta’ Novembru 2021 dwar it-tisħiħ tad-demokrazija u l-libertà u l-pluraliżmu tal-midja fl-Unjoni fejn stieden lill-Kummissjoni tipproponi pakkett ta’ liġijiet kemm vinkolanti kif ukoll mhux vinkolanti biex tindirizza n-numru dejjem akbar ta’ kawżi strateġiċi kontra l-parteċipazzjoni pubblika, jew SLAPPs; jilqa’ l-proposta leġiżlattiva u r-rakkomandazzjoni tal-Kummissjoni lill-Istati Membri tas-27 ta’ April 2022 li jindirizzaw it-talba tal-Parlament f’dan ir-rigward; jisħaq li s-SLAPPs huma forma partikolari ta’ fastidju użat primarjament kontra l-ġurnalisti biex jipprevenuhom milli jitkellmu jew jippenalizzawhom talli jitkellmu dwar kwistjonijiet ta’ interess pubbliku billi jiġu soġġetti għal kawżi twal, ta’ piż u li jiswew ħafna flus; jistieden lill-Istati Membri jlaħħqu mal-ambizzjonijiet fil-miżuri proposti u jżidu l-isforzi biex itejbu s-sikurezza u l-protezzjoni tal-ġurnalisti;
21.	Jinnota bi tħassib kbir it-tiċkin b’mod ġenerali tal-ispazju tas-soċjetà ċivili f’ċerti Stati Membri, li jirrappreżenta theddida serja għall-istat tad-dritt, id-demokrazija, id-drittijiet fundamentali u valuri oħra tal-UE; jistieden lill-Kummissjoni timmonitorja l-isfidi u l-attakki li tiffaċċja s-soċjetà ċivili bħala parti mill-ħidma annwali tagħha ta’ valutazzjoni u rappurtar tal-istat tad-dritt u tinkludi konklużjonijiet u rakkomandazzjonijiet immirati fir-rapport tagħha; itenni t-talba tiegħu, f’dan ir-rigward, li jiġi ddedikat kapitolu separat għall-istat tas-soċjetà ċivili fl-Istati Membri;
22.	Jenfasizza li l-qafas legali attwali fil-livell tal-Unjoni u dak nazzjonali mhuwiex biżżejjed biex jistabbilixxi u jappoġġja soċjetà ċivili pan-Ewropea b’saħħitha, li l-eżistenza tagħha hija meħtieġa għad-demokrazija; jemmen, għalhekk, li statut għall-assoċjazzjonijiet u l-organizzazzjonijiet mingħajr skop ta’ qligħ transfruntieri tal-UE se jipprovdi saff addizzjonali ta’ protezzjoni lill-organizzazzjonijiet tas-soċjetà ċivili li qed jiffaċċjaw ostakli indebiti għall-istabbiliment u l-funzjonament tagħhom[footnoteRef:13] [13:  Ara, f’dan ir-rigward, ir-riżoluzzjoni tiegħu tas-17 ta’ Frar 2022 li tinkludi rakkomandazzjonijiet lill-Kummissjoni dwar statut għall-assoċjazzjonijiet u l-organizzazzjonijiet mingħajr skop ta’ qligħ transfruntieri Ewropej (ĠU C 342, 6.9.2022. p. 225).] 

